Keskusrikospoliisin Oulun yksiköllä on tutkittavana Al-Shabaabiin liittyvä terroristiryhmän toiminnan edistämiseen ja rahoittamiseen liittyvä esitutkinta.

- Tutkinnassa on tehty yhteistyötä Suojelupoliisin kanssa, Krp kertoo tiedotteessaan. TOMMI HEINO

Keskusrikospoliisi kertoo, että järjestöön liittyvän toiminnan epäillään tapahtuneen Somaliassa Galgaduudin läänissä vuosien 2006-2015 aikana.

Asiasta on otettu kiinni somalialainen vuonna 1960 syntynyt mies ja hänet on tänään vangittu syytä epäillä perusteella Oulun käräjäoikeudessa. Mies on tullut Suomeen viime vuoden syyskuussa.

- Nämä tapahtumat ovat tapahtuneet Somaliassa eli siellä epäillään tämän rikollisen toiminnan tapahtuneen. Totta kai myös selvitetään, onko Suomessa olon aikana tapahtunut rikoksia, mutta pääasiassa tutkinta keskittyy Somalian tapahtumiin, tutkinnanjohtaja, rikosylikomisario Ari Soronen kertoo.

Mies itse kiistää syyllisyytensä.

Soronen ei pysty tässä vaiheessa avaamaan, mitä toiminnan edistäminen ja rahoittaminen käytännössä tarkoittaa tai kuinka suurista summista on ollut kyse. Miehen ei kuitenkaan epäillä osallistuneen väkivaltaiseen toimintaan Somaliassa.

- Tutkinta on niin hankalassa vaiheessa ja alkutaipaleella. Tässä on nyt viikko aikaa saada lisänäyttöä, koska epäilty vangittiin syytä epäillä -perusteella, Soronen perustelee niukkaa tiedottamista.

Epäilläänkö, että hän on ollut jossain merkittävässä asemassa Al-Shabaabissa?

-No sitä tässä nyt tutkitaan ja selvitetään, enkä ota siihen sen enempää kantaa, Soronen toteaa.

Al-Shabaab on Yhdysvaltojen, Iso-Britannian, Kanadan ja Australian hallitusten terroristijärjestölistoilla sekä YK:n ja Euroopan Unionin pakotelistaama, ja sen tiedetään keränneen varoja esimerkiksi Pohjoismaissa järjestön käyttöön Somaliaan.

Suomen valtiolla ei ole kansallista terroristi- tai pakotelistauksia, vaan Suomi on sitoutunut noudattamaan YK:n ja EU:n määräämiä pakotteita.

Esitutkinta tapauksessa käynnistettiin apulaisvaltakunnansyyttäjän tekemällä päätöksellä huhtikuussa. Sitä ennen poliisi ehti tehdä esiselvitystä asiasta kuukausien ajan.

- Silloin kun ulkomailla on tapahtunut rikos, niin esitutkintalain mukaan valtakunnansyyttäjä määrää esitutkinnan käynnistämisestä, Soronen kertoo.

Tutkinnassa on tehty yhteistyötä Suojelupoliisin kanssa.